UKIP
UKIP er et britisk politisk parti, der blev stiftet i 1993 med det ene formål at få Storbritannien ud af EU. Politikeren Nigel Farage har været en central person i partiets historie.
Partiet trak tilhængere fra store dele af det politiske spektrum, men blev især et samlingspunkt for konservative EU-modstandere efter den bitre debat om den britiske ratificering af Maastrichttraktaten, hvor euroskeptikerne i Conservative Party følte sig forrådt af premierminister John Major. I forhold til Storbritanniens EU-medlemskab accepterede partiet ikke tanken om, at suverænitet kan deles mellem flere niveauer. Det ønskede at bevare en uindskrænket politisk og administrativ suverænitet hos Parlamentet i London.
I det omfang UKIP formulerede politik på andre områder end på EU-spørgsmålet, lå det økonomisk og socialpolitisk tæt på Conservative Party. Partiets første formand (1993-97) var historikeren Alan Sked (f. 1947). I perioden herefter, hvor partiet har udøvet reel indflydelse fra sin position uden for det britiske parlament, har Nigel Farage været den altdominerende skikkelse i partiet. Farage har i flere lange perioder været partileder og partiets medlem af Europaparlamentet fra 1999 til 2020.
UKIP har opstillet kandidater til valg til Underhuset ved adskillige parlamentsvalg, men uden at slå igennem. Dette skyldes det britiske valgsystem mere end manglende folkelig opbakning til UKIP. For eksempel opnåede partiet næsten 13% af stemmerne ved parlamentsvalget i 2015 men fik kun ét mandat. Vælgeropbakningen fik partiet dels på grund af sin EU-politik, men i stigende grad også fordi det udviklede en meget indvandrerfjendsk politisk platform. Den succes partiet aldrig fik ved britiske parlamentsvalg opnåede det til gengæld ved valgene til EU-parlamentet i 2009, 2014 og 2019 (sidstnævnte under navnet the Brexit Party).
Ved den britiske folkeafstemning i 2016 om landets fortsatte medlemskab af EU fik UKIP sin store ambition opfyldt, idet afstemningen resulterede i et ja til at forlade EU. Få dage efter trådte Nigel Farage tilbage som partileder med henvisning til, at han havde opnået det, han ville. I perioden umiddelbart efter folkeafstemningen faldt UKIP sammen som parti plaget af hyppige formandskift, skandaler og personopgør.
I foråret 2019 stiftede Nigel Farage, hvad der reelt var et UKIP 2.0 under navnet the Brexit Party. Dette parti fik omgående succes, idet det få måneder efter, det var stiftet, vandt det britiske europaparlamentsvalg i maj 2019 foran alle andre britiske partier. Partiet sendte med den valgsejr et kraftigt signal om utilfredshed til daværende britiske premierminister Theresa May. Hun var på det tidspunkt i færd med at forhandle en udtrædelsesaftale med EU, som mange britiske EU-skeptikere fandt utilfredsstillende.
Med Boris Johnsons store valgsejr for Conservative Party ved parlamentsvalget i december 2019 havde både UKIP og Brexit Party imidlertid udspillet deres rolle som partier, der kunne presse Conservative Party fra højre. UKIP spiller ikke længere nogen rolle i britisk politik, mens Brexit Party i november 2020 fik nyt navn, Reform UK, med fokus på en kritik af regeringens politik i relation til Covid-19, som det mener går alt for vidt, og ønsker om en strammere indvandringspolitik.